google/wiki40b huggingface dataset:
Maximilian av Mexico

Liv

Maximilian var en bror av keiser Frans Josef av Østerrike. Han ble en dyktig sjøoffiser og ble kjent for liberale anskuelser. I 1857 ble han gift med prinsesse Charlotte av Belgia, og samme år ble han utnevnt til visekonge av Lombardia-Venezia. Men hans keiserlige bror avsatte ham to år senere på grunn av hans liberale styre, og han trakk seg da tilbake til slottet Miramare ved Trieste.
Mexico hadde i korte perioder etter uavhengigheten fra Spania vært et keiserdømme, og monarkistene spilte en viss rolle i landets urolige politiske liv. I 1859 fikk Maximilian tilbud fra monarkistene om å bli keiser, men nølte lenge. Napoleon III intervenerte i Mexico i 1862 med sikte på å skaffe seg et fotfeste for fransk imperialistisk ekspansjon i Amerika. Anledningen bød seg mens USA var opptatt med den amerikanske borgerkrig (1861–1865) og ikke kunne sette makt bak håndhevelsen av Monroe-doktrinen. Franske styrker inntok Mexico by i 1863 og lot konservative monarkister komme til makten. De arrangerte en folkeavstemning som viste flertall for keiserdømmet, og Maximilian tok denne gang imot tilbudet om Mexicos trone og gikk i land i Vera Cruz i mai 1864.
Keiser Maximilian og keiserinne Carlota slo seg ned i et slott i Chapultepec i åsene utenfor hovedstaden. Siden de var barnløse, adopterte de Agustín de Iturbide, en sønnesønn av landets første keiser, og gjorde ham til tronarving. Keiserens liberale holdninger gjorde at han fastholdt jordreformen, religionsfriheten og den utvidede stemmeretten som var innført under president Juárez. Dette skaffet ham fiender på høyresiden. Men han klarte heller ikke å vinne venstresiden for seg. Juárez nektet å anerkjenne keiserdømmet, til tross for tilbud om amnesti, og førte en vedvarende borgerkrig mot Maximilians regjeringsstyrker og hans franske hjelpetropper. Maximilian gjorde da sin største taktiske feil ved å beordre at alle opprørere skulle skytes, noe som styrket motstanden.
Etter avslutningen av borgerkrigen kunne USA igjen begynne å føre utenrikspolitikk og motarbeide europeisk innblanding på det amerikanske kontinent. USA begynte å levere våpen til de meksikanske republikanerne, som stadig vant terreng i kampene mot regjeringen. I 1866 trakk Frankrike sine tropper ut av Mexico da det ble klart at motstanden fra USA og de mexicanske opprørerne var for sterk. Keiserinne Carlota reiste med dem tilbake til Europa, hvor hun forgjeves forsøkte å skaffe støtte i Paris og Wien. Napoleon III oppfordret Maximilian til å følge etter, men han nektet å svikte sine lokale tilhengere, selv om slaget var tapt. I 1867 ble han sammen med sine siste lojale styrker omringet Santiago de Querétaro, som ble beleiret i flere uker. 11. mai forsøkte han å flykte fra byen, men ble fanget og stilt for krigsrett. President Juárez nektet ham benådning for å demonstrere at utenlandsk innblanding ikke ville bli tålt. Keiser Maximilian ble skutt i Querétaro 19. juni sammen med to av sine generaler. Liket ble sendt hjem for begravelse i habsburgernes familiegravsted i Wien følgende år.
Maidstone (distrikt)

Kretsinndeling

Distriktet er delt i valgkretser (wards). Ti av disse er bydeler i Maidstone, mens de andre er landkretser basert på landsbyer.
Selvantennende mennesker

Selvantennende mennesker (på engelsk spontaneous human combustion, SHC, «spontan menneskeforbrenning») er mennesker som angivelig tar fyr, tilsynelatende uten noen ytre tennkilde. I noen tilfeller har øyenvitner bekreftet at menneskene har tatt fyr. Andre ganger har en funnet mer eller mindre oppbrente lik, av og til uten at brennbare gjenstander i nærheten er skadet. Fenomenet er forklart med overnaturlige årsaker som poltergeister, vampyrer og Guds vrede. Mange skeptikere, for eksempel rettsviteren og biologen Dr. Mark Benecke, mener fenomenet neppe er virkelig. Andre godtar at det kan forekomme, men at det har en naturlig forklaring. De siste 300 år er ca. 200 tilfeller beskrevet. I dag blir gjerne alle branner politietterforsket, iallfall når de fører til død eller personskader – i motsetning til for eksempel de fleste poltereffekter og andre påstått paranormale fenomener. Dette tyder på at de fleste angivelige tilfeller faktisk blir registrert, og at fenomenet uansett årsak forekommer meget sjelden.

Eksempler

Tilfellet Adele Wada G
Nyttårsdag 2002 kjørte en kvinne fra Brussel hjem fra stranden da hun plutselig tok fyr. Hun reddet livet, men fikk alvorlige brannskader på bena, fra ankler til lår. Tidligere på dagen hadde hun gått på stranden og samlet skjell, som hun hadde lagt i en lomme. På disse skjellene fant etterforskerne spor av natrium etter et fyrverkeri. Brannen ble forklart ved at dette natriumet hadde kommet i berøring med et fuktig lommetørkle, noe som i sin tur hadde ført til en utvikling av hydrogen som så ble antent av lysbuen fra en elektrostatisk utladning.
 I så fall var dette ikke en ekte spontan menneskeforbrenning.
Mary Reeser
2. juli 1951 ble restene av Mary Hard Reeser (f. 1884) funnet i hennes hjem i St. Petersburg, Florida. Alt var blitt til aske, unntatt skallen og en fot. Men brannen hadde ikke spredt seg i huset. FBI forklarte senere forbrenningen med at Mary Reeser, som brukte sovepiller, hadde sovnet mens hun røkte, hvoretter sigaretten hadde antent nattøyet hennes. Varmen hadde så begynt å smelte kroppsfettet, og det brennende tøyet hadde virket som en veke (se nedenfor).

Veke-teorien og griseforsøket

Noen tilfeller er forklart ved at folk har falt om mens de har sittet og røkt, enten fordi de har fått slag eller et illebefinnende, eller sovnet under overstadig beruselse. Deretter har sigaretten falt og antent klærne – og så har varmen begynt å smelte kroppsfettet, mens klærne har fungert som en veke. På en rettsvitenskapelig kongress i Australia demonstrerte John De Haan fra USA en test som er brukt til å understøtte teorien: En død gris ble tullet inn i et teppe, som så ble vætet med noen få dråper bensin før det ble satt fyr på. Etter fem timer kunne en konstatere at restene av grisen minnet svært mye om de menneskerestene som er funnet etter slike ulykker.
Sjakkbrett

Mønster i heraldikk og slektshistorie

Figurene på sjakkbrettet med de kvadratiske rutene lagt inntil hverandre, har gitt navn til uttrykkene «sjakkbrettmønster», «sjakkmønster» og dansk «skaktavl». Disse uttrykkene brukes i heraldikk og slektshistorie for å beskrive figurer i våpenskjold, henholdsvis som slektsnavn dannet av slektsvåpenet (talende våpen). I beskrivelser (blasonering) av våpenskjold betyr disse uttrykkene at rutene er vekselvis sølv/hvite og svarte, dersom annet ikke er sagt. Rutene er ikke alltid helt kvadratiske i avbildninger av våpenskjold. Sjakkbrettmønsteret kan være på en figur i våpenskjold eller som bunn/bakgrunn. Dette mønsteret på en skråbjelke i skjoldet, brukes både av en norsk slekt kalt Skaktavl, og av en dansk slekt Friis. Den dansk-norske slekten Rosenkrantz har en sjakkbrettmønstret skråbjelke i to av skjoldets fire felter.
Asam kullkraftverk

Asam kullkraftverk er et varmekraftverk på øya Kalimantan i Indonesia. Det har en installert produksjonskapasitet på 200 MW. Brenseltypen er indonesisk kull. Operatør er PT Indonesia Power.
Ralph Cupper

Historie

Ralph Cupper begynte å spille piano ved Edna Watering da han var 6 år. Senere lærte han orgel ved David Storey og Peter Notley og klarinett ved Charles Unwin. Mens han var på videregående skole, 'The Hewett School', ble han medlem av det kjente 'Hewett skolekoret'. Det var mens han var på skolen at Ralph Cupper ble påvirket av musikkmiljøret der som Colin Clouting og den dyktige konsertpianisten, Eillen Last hadde ansvar for. Cupper studerte piano med Eileen Last.
Etter videregående skole i Norwich studerte Ralph Cupper ved Royal Academy of Music i London. Der studerte han orgel ved Douglas Hawkridge; kor/orkesterdirigering ved Dr. Douglas Hopkins; harmoni, kontrapunkt og fuge ved Drs. Arthur Pritchard og Arthur Wills. Etter at han var ferdig i 1976, studerte han videre orgel ved Susi Jeans, og enda senere studerte han orgel ved Nicolas Kynaston ved hjelp av et stipend fra 'The Alderman Norman Foundation'. I 1979 ble Ralph Cupper tildelt et stipend fra The Arts Council of Great Britain for å studere orgel ved den kjente nederlandske organisten Bernard Bartelinck, som på den tiden var organist i Bavo Domkirke i Haarlem i Nederland.
Etter studietiden kom Ralph Cupper tilbake til Norwich, hjembyen sin, for å begynne karrieren sin som konsertorganist og musikklærer innenfor voksenopplæring. Han har også vært kantor og organist i flere menigheter i fylket Norfolk. Wymondham Abbey og Christ Church, New Catton, Norwich var to av de siste plasser hvor han var kantor. På den tiden ble han også utdannet på universitet i teologi og androgogikk.
I dag bor Ralph Cupper på Eid i Nordfjord, og er kantor i Eid Kyrkje. Han er gift med forfatteren Karin Cupper og har to barn.
Ralph Cupper er en kjent konsertpianist og organist som har gjort mange konsertturneer rundt England, Tyskland og Norge. Han har også gjort arbeid for den norske TV-kanalen NRK og The British Broadcasting Corporation BBC.
I Norge har Ralph Cupper gitt ut 2 CD-er med sin musiker-venn Inge Asbjørn Haugen. I disse 2 CD-ene har de kombinert orgel og saksofon mens de spiller populær film- og klassisk musikk.
Han er kjent i Nordfjordeid for å støtte det lokale sykehuset og andre kommunale hendelser med å arrangere konserter der pengene blir dedikert til hendelsene han støtter.
Hvert år i Nordfjordeid arrangerer Ralph Cupper en lokal musikkfestival kalt «Aftenmusikk». Konsertene tar til hver tirsdag i februar og mange lokale og enkelte internasjonale kjente artister og grupper spiller i konsertene.
Paramoechotypa

Utbredelse

Arten er bare kjent fra Bhutan.
Bærums Verk og Hauger Idrettsforening

Historikk

Idrettsforeningen ble stiftet 2. april 1896 som Bærums Verk Sportsforening, men 3. februar 1917 endret foreningen navn til Bærums Verk Idrettsforening.
1. januar 2014 fusjonerte Bærums Verk med Hauger Fotballklubb, en ren fotballklubb stiftet i 1969 fra Rud området, for å skape et godt og differensiert tilbud i ungdomsfotballen.

Basketball

Bærums Verks avdeling for basketball ble opprettet i 1979 og A-laget for menn var lenge blant Norges beste. Herrelaget vant totalt 6 kongepokaler som Norgesmestere i 1989, 1990, 1991, 1992, 1998 og 2004. På grunn av manglende rekruttering og generell avtagende oppslutning rundt basketball som idrett i Bærum har klubbens basketsatsing de senere årene foregått i samarbeid med andre klubber i Asker og Bærum. 
På herresiden startet klubben samarbeidsprosjektet 3B Basketball i 2002 sammen med EB-85 og Asker BBK. Initiativtaker til prosjektet var nåværende BLNO-trener Pål Berg og tanken var å kunne gi de beste basketspillerne i distriktet mulighet til å utvikle seg i fellesskap. Det nye laget, 3B, ble derfor registrert til spill i både Junior A-serie og U20-serien for menn. Asker trakk seg etter hvert fra samarbeidet og klubben endret etter hvert navn til 3B/Bærums Verk. Sandvika BBK og Lommedalen BBK sluttet seg etter hvert til samarbeidet og navnet på klubben ble våren 2009 endret til Bærum Basket og lagene ble etter hvert overført til de andre klubbene. På damesiden har Bærums Verk Basket hovedsakelig samarbeidet med Asker BBK og A-laget ble i 2009 formelt hetende Asker og hører inn under Asker som klubb.
Wilhelmina av Nederland

Barndom

Wilhelmina, som i de første ukene av livet ble kalt Paulientje (lille Pauline), hadde tre eldre halvbrødre fra farens første ekteskap med Sophie av Württemberg: Willem (1840–1879), Maurits (1843–1850) og Alexander (1851–1884). Den eneste som fremdeles levde da hun ble født var Alexander, som var så opprørt over sin fars andre ekteskap at han nektet å møte sin søster. Han døde da hun var fire år gammel.
Da Wilhelmina var ti år gammel døde faren, og hun ble dronning. Frem til hennes attende fødselsdag var moren Emma regent. I Storhertugdømmet Luxemburg hadde kun de mannlige arvingene rett til tronen, og storhertugens krone gikk over til overhodet for den Walramske grenen av huset Nassau, Adolf.
9,3 × 62 mm

Bakgrunn

9,3 × 62 ble utviklet for å passe i Gewehr 98-mekanismen, derfor blir den ofte feilaktig omtalt som 9,3x62 «Mauser». Den korrekte betegnelsen er kun 9,3x62. Afrikanske jegere og nybyggere valgte ofte militære våpen p.g.a. driftssikkerhet og lav pris, men myndighetene forbød ofte sivile å bruke militære kalibre. 9,3 × 62 har aldri vært noe militært kaliber og hadde derfor ikke dette problemet. I dag leveres mange forskjellige rifler i 9,3x62.

Ammunisjon

Standardladningen i 9,3 × 62 var en 18,5 g (286 grains) kule med en utgangshastighet rundt 655 m/s (2 150 fps). Etter 1. verdenskrig ble ladningene økt, slik at hastigheten ble rundt 730 m/s (2 400 fps), og det kom også lettere kuler. Fabrikkammunisjon er nå tilgjengelig fra Norma, Lapua og RWS.

Bruk

9,3 × 62 er populær i Europa, og særlig i Skandinavia. Den blir ansett som en ideell patron for elg og bjørn. Det samme gjelder for dyr av tilsvarende størrelser på andre kontinenter.
Dei mjuke hendene

Dei mjuke hendene er en norsk dokumentarfilm fra 1998, regissert av Margreth Olin og produsert av Thomas Robsahm.
Filmens tema er alderdom og norsk eldreomsorg.
Filmen mottok Dokumentarprisen på Kortfilmfestivalen i Grimstad i 1999 og en Amanda-pris for årets dokumentarfilm i 1999.
Nuapada (distrikt)

Demografi

Ved folketellingen i 2011 var det 606 490 innbyggere i distriktet, mot 530 690 i 2001. Den urbane befolkningen utgjør 5,61 % av befolkningen.
Barn i alderen 0 til 6 år utgjorde 14,00 % i 2011 mot 15,93 % i 2001. Antallet jenter i den alderen per tusen gutter er 971 i 2011 mot 969 i 2001.
Free agent

Free agent er en betegnelse man bruker om idrettsutøvere som står uten kontrakt og tilhørighet til noen klubb, og kan dermed signeres av klubber gratis.
Patnow kullkraftverk

Patnow kraftverk er et kullkraftverk i Polen. Det har en installert produksjonskapasitet på 1 660 MW, fordelt på én ny generator á 460 MW, og 6 blokker á 200 MW hver. Anlegget ble utbygd omkring 1967–2008. Brenselstypen er lignitt, og andre typer lav-bitumenøst kull.
De totale CO2-utslippene i 2008 var ca. 7 071 000 tonn ved Patnow I, og videre 1 055 900 tonn ved Patnow II.
Pyrgotidae

Utseende

Middelsstore (6 – 20 mm) fluer, ganske slankbygde med lange bein. Vingene har vanligvis tydelige fargemønster med flekker og/eller tverrbånd. Hodet er rundt eller trekantet, fasettøynene er ofte ganske små. Punktøyne mangler hos de fleste artene. Hodet er uten kraftige børster. Pannen (over antennene) og ansiktet (under antennene) er ganske brede. Antennene er foholdsvis lange, framoverrettede med tre ledd, en antennebørste (arista) sitter festet omtrent midt på oversiden av det tredje leddet. Munndelene er ganske små. Brystet (thorax) er kraftig, omtrent kvadratisk sett ovenfra, uten lange børster. Vingene er lange og smale, vanligvis tydelig flekkete eller med tverrbånd. Beina er lange og ganske kraftige, uten lange børster. Bakkroppen er lang og slank, uten påfallende store ytre kjønnsorganer.

Levevis

Disse fluene lever på larvestadiet som indre parasitter (endoparasitter) på store biller av familien gjødselbiller (Scarabaeidae). Disse billene er mest aktive om natten og følgelig er de fleste pyrgotidene natt-aktive. Hunn-fluene angriper billene når de er ute og flyr og legger et egg på bakkroppen til billen mens de begge er i luften. Larven utvikler seg raskt inne i billen, dreper verten i løpet av 10-14 dager og forvandler seg deretter til en puppe, fortsatt inne i den døde billen. Noen arter av Pyrgotidae kan være økonomisk viktige fordi de reduserer bestandene av potensielt skadelige, oldenborre-lignende biller.

Kilder

Steyskal, G.C. 1987. Pyrgotidae. I: McAlpine, J.F., m.fl. (red.): Manual of Nearctic Diptera. 2: 813-816. Agriculture Canada, Ottawa.
Solnik Point

Solnik Point (bulgarsk нос Солник, ‘Nos Solnik’) er et kupert nes som stikker 550 meter fra nordvestkysten av Low Island i Sør-Shetlandsøyene i Antarktis. Det utgjør sørsiden av innløpet til Kazichene Cove. Det ligger 4,1 km sørvest for Cape Wallace og 11,15 km nord for Cape Garry.
Neset er oppkalt etter bebyggelsen Solnik nordøst i Bulgaria.
Taterpiken

Taterpiken er en musikk-EP med Vilhelm Johansen, utgitt i 2011.
Airbus AS332 Super Puma

Utvikling

Typen Super Puma er videreutviklet fra den opprinnelige Super Puma (AS332L) til Super Puma Mk 1 (AS332L1), med kraftigere motorversjon (MAKILA 1A1) og andre forbedringer. Super Puma Mk 2 (AS332L2) er den nyeste versjonen, hvor det i tillegg til enda kraftigere motorer (MAKILA 1A2) blant annet også er en lengre kabin, større rotordiameter og forbedret avionikkutrustning. Siste skudd på stammen er sivilt betegnet som EC225. Denne har samme utvendige mål som AS332L2, men kraftigere motorer (MAKILA 2A), mange forbedringer i kraftoverføring, rotorsystem og avionikk. Dette gir mer nyttelast, større rekkevidde og høyere marsjhastighet. EC225 ble tatt i bruk i Norge i 2008.

Bruksområder

Typen har vært levert til 37 militærstyrker samt til om lag 1 000 sivile operatører. Super Puma har vist seg spesielt godt egnet til bruk i oljeindustrien, hvor den blant annet frakter folk og utstyr mellom land og oljeplattformer.
Connaught Road

Connaught Road (kinesisk: 干諾道, pinyin: Gànnuò dào) er en hovedgate langs Hongkongøyas sentrale og vestlige nordkyst.

To deler

Connaught Road Central (干諾道中) løper gjennom strøket Central parallelt med strandlinjen. Den strekker seg fra Admiralty i øst (der den knytter an til Harcourt Road), til Shun Tak Centre i vest, hvorfra den blir Connaught Road West.
Connaught Road West (干諾道西) løper mot strøkene Kennedy Town og Pok Fu Lam i vest. For det meste er Connaught Road West under Connaught Road West Flyover, (Route 4). Den er hovedruten til munningen av Western Harbour Tunnel og videre til Shek Tong Tsui, der den går over i  Des Voeux Road West.

Historie

Gaten var opprinnelig strandpromenaden som lå langs der båtene la til. I 1889 pågikk det store landvinninger her. Så den tidligere egentlige hovedgaten, Bowring Praya, fikk en nordlig parallell. Dette ble kunngjort av fungerende guvernør Francis Fleming, under et prinsebesøk fra England i 1890, og gaten skulle oppkalles etter prins Arthur, hertug av Connaught og Strathearn. En statue av hertugen stod en gang i krysset med Pedder Street.  
Connaught Road West lå inntil mange av pirene vest på øya. Særlig var det grossister i ris som etablerte seg der. Men etterhvert som landvinningene i området fortsatte, er Connaught Road ikke lenger en strandgate.
Anklopfnächte

Anklopfnächte eller Klopfnächte (også Klöpfelnächte, Klöpflesnächte, Kräflsnächte, Bosselnächte, Anglöckelnächte eller heilige Nächte knytter an til en adventsskikk kjent i Sørtyskland, Østerrike og Sveits. De nettene det bankes på (banke på =  anklopfen) er de tre siste torsdagskveldene før Jul. Skikken symboliserer jomfru Marias og den hellige Josefs forsøk på å finne herbergsrom i Betlehem før Jesu fødsel.
Skikken er kjent siden 1400-tallet, men kom etter lang tid i noe vanry fordi den utartet til støyende tiggeri.
En form som har overlevd og lever videre som adventsskikk er Anklöpfeln im Tiroler Unterland er blitt erklært som immateriell kulturarv i Østerrike.
Julie T. Stangebye

Julie T. Stangebye er en norsk forfatter. Hun er utdannet ved Forfatterstudiet på Høgskolen i Bø i Telemark.
Ford Reliability National Air Tour

Ford Reliability National Air Tour, opprinnelig kalt The National Air-Tour for the Edsel B. Ford Reliability Trophy var en serie av flykonkurranser sponset av Ford fra 1925 til 1931 og gjenopprettet i 2003. Toppremien var Edsel Ford Reliability trofé . Henry og Edsel Ford var aksjonærer i Stout Engineering Company. I august 1925 kjøpte han hele selskapet og etablerte Stout Metall Airplane som en avdeling av Ford Motor Company. Produktet, Stout Pullman var et fly som ble brukt i deres nye Ford Air Transport Service som hadde startet regelmessige flygninger i april. De fløy fra Ford airport  (Dearborn) og demonstrerte Fords nye interesse i luftfarten.

1925 National Air Tour

Dette ble kalt First Annual Aerial Reliability Tour, sponset av The Society of Automotive Engineers. Løpet gikk over 1 900 km med stopp i 10 byer. Løpet gikk fra 28. september til 4. oktober1925: 20 påmeldt, 17 startet, 11 fullførte.

1926 National Air Tour

1926 Air tour startet på Ford airport 7. august 1926. Arrangementet omtalte presentasjonen av prototypen på Ford Flivver. Det var påmeldt 25 deltagere.
Den nye Ford Trimotor hadde en propellfeil som ristet løs understellet og motoren på den ene siden. Flyet landet hardt i på et jorde i Nova, Ohio. Walter Beech vant med en Travel Air.

1927 National Air Tour

I 1927 deltok fjorten konkurrerter. Vinneren ble Edward Stinson med en Stinson SM-1. Hamilton Metalplane «Maiden Milwauke» kom på andreplass.

1929 National Air Tour

1929 vinner ble John Livingston som fløy 5 107 km i snitt 129,97 mph (om lag 180 km/t Waco, etterfulgt av Art Davis også fly en Waco.

1931 National Air Tour

Det ble arrangert mellom 4. og 25. juli 1931 og var det 7. arrangement.

2003 Re-etablering

Turen ble gjenopptatt i 2003 som erststatning for det avlyste i 1932 . Mer enn 30 veteranfly flyet deltok del. De fleste fly som deltok var fra den samme periode som det første National Air Tours. Løpet gikk over 6 500 km og gjennom 27 byer. Publikum fikk se mange historiske fly lande og ta av, samt stille spørsmål og fikk omvisning inne i flere av de større fly.
Yle Teema & Fem

Bakgrunn

Kanalen var tidligere to selvstendige kanaler: Yle Teema og Yle Fem. Yle Teema ble opprettet i 2001 og sender hovedsakelig dokumentarer og kultur- og musikkprogrammer. Yle Fem er Yles svenskspråklige kanal og ble opprettet i 1988. 
I april 2017 ble de to kanalene forent i den nye kanalen Yle Teema & Fem. Bakgrunnen var at kanalene hver for seg ikke hadde nok programmer til å fylle en sendeflate fra morgen til kveld, og finske politikere ønsket å tilpasse kanaltilbudet til det skiftende mediemarkedet. 
Teema sender sine programmer seks ettermiddager og fem kvelder i uken, mens Fem sender tirsdag ettermiddag og to kvelder i uken. Samtidig sluttet Fem med å videresende sendingene til svenske SVT World.
Ytre Samlafjorden

Ytre Samlafjorden er en del av Samlafjorden og Hardangerfjorden i Jondal og Kvam kommune. Fjorden har innløp i sørvest mellom selve tettstedet Jondal og Tørvikbygd og strekker seg 12 kilometer nordøstover til Indre Samlafjorden. Sørvest for Samlafjorden ligger Hissfjorden.
Mellom Jondal og Tørvikbygd går det ferjesamband. Litt øst for Tørvikbygd blir fjorden langt mye bredere, cirka 10 kilometer, og på nordsiden der ligger tettstedene Norheimsund, som er kommunesentret i Kvam, og Øystese. Øysteseelva renner ut i Øystese. Rett sør for Norheimsund ligger bygda Vikøy. Mellom Norheimsund og Øystese ligger Børveneset. Ut i fjorden fra Øystese ligger Kvamsøy. 
På sørsiden av fjorden ligger bygdene Svåsand og Herand. Rett nord for Herand stiger fjellet Samlen opp til en høgde på 686 meter over havet. Samlen og Samlaneset som ligger nedenfor fjellet har gitt navn til hele dette fjordstykket og markerer grensen mellom Ytre og Indre Samlafjorden. Den nordlige grensen mellom disse to fjordene ligger ved Fyksesund, en 10 kilometer lang sidefjord til Samlafjorden.
IBU-cupen 2016/17

IBU-cupen 2016/17 i skiskyting ble arrangert fra 23. november 2016 til 12. mars 2017. 
IBU-cupen er en internasjonal sammenlagtturnering i skiskyting, som arrangeres av International Biathlon Union (IBU), og er nivået under verdenscupen i skiskyting. 
Sammenlagtkonkurransen ble vunnet av Matvej Jelisejev og Nadine Horchler. EM i skiskyting 2017 inngikk som en del av IBU-cupen 2016/17.